પ્રોટેન સ્પીકર પરબતભાઇ પટેલ દ્વારા ઔપચારિક રીતે સ્પીકરપદે રમણલાલ વોરાની બિનહરીફ વરણી સત્તાવાર રીતે જાહેર કરાઇ હતી. જયારે ડેપ્યુટી સ્પીકરપદ માટે હાથ ધરાયેલી ચૂંટણીમાં ગાંધીનગર દક્ષિણની બેઠકના ભાજપના ધારાસભ્ય શંભુજી ઠાકોરને બહુમતીથી ચૂંટાયેલા જાહેર કરાયા હતા. બીએપીએસ સ્વામિનારાયણ સંપ્રદાયના બ્રહ્મલીન થયેલા પ્રમુખ સ્વામી મહારાજને શ્રદ્ધાંજલિ આપતો શોક પ્રસ્તાવ ગૃહમાં પસાર કરાયા બાદ ગૃહનું કામકાજ પહેલા દિવસે મુલતવી રખાયું હતું. પ્રમુખ સ્વામીને શ્રદ્ધાંજલિ આપતો શોક પ્રસ્તાવ મુખ્યપ્રધાન વિજય રૂપાણીએ ગૃહમાં રજૂ કર્યો હતો. ત્યારબાદ ભાજપ, કોંગ્રેસ, અપક્ષ ધારાસભ્યો, મંત્રીઓની શોકાંજલિ બાદ બે મિનિટના મૌન બાદ ગૃહનું કામકાજ મુલતવી રખાયું હતું.